આણંદમાં નાર્કોટીકસ બ્યુરોએ એક શખ્સને ઝડપી લીધો હતો. જેણે રાજકોટમાં તાજેતરમાં ૩ કિલો ચરસ ડીલીવર કર્યાની કબુલાત આપી હતી. બ્યુરો પાસે અડધા-પડધા નામો મોબાઈલ નંબર સાથે આવ્યા હતા. આ ટીપ્સ નાર્કોટીકસ બ્યુરોના અમદાવાદ યુનિટના સુપ્રીટેન્ડન્ટ હરીઓમ ગાંધીએ પોલીસ કમિશ્નર મનોજ અગ્રવાલ અને જોઈન્ટ પોલીસ કમિશ્નર સિદ્ધાર્થ ખત્રીને ગઈકાલે આપતાની સાથે જ ધડાધડ કાર્યવાહી શરૂ કરવામાં આવી હતી. ડીસીપી રવિમોહન સૈની, ડીસીપી મનોહરસિંહ જાડેજા, એસીપી ક્રાઈમ જયદીપસિંહ સરવૈયા અને મદદનીશ પોલીસ કમિશ્નર શ્રી બી.બી. રાઠોડ દ્વારા આ બાતમી સંદર્ભે સફળતા કેવી રીતે મેળવવી ? તે વિશે એક પ્લાન ઘડી કાઢવામાં આવ્યો હતો. આ પ્લાન અંતર્ગત એસઓજીની ટુકડી, ક્રાઈમ બ્રાંચના પીઆઈ હિતેશદાન ગઢવી અને ભકિતનગર પોલીસ ઈન્સ્પેકટર વી.કે. ગઢવી સહિતને કામે લગાડવામાં આવ્યા હતા. આ તમામ અધિકારીઓએ આરોપીઓના મોબાઈલ નંબર આધારે લોકેશન મેળવતા તમામ જંગલેશ્વર વિસ્તારમાં જુદી જુદી જગ્યાએ હોવાનું સપાટી પર આવ્યુ હતું.